section_heading: Domovinski rat
paragraph_text: Od početka dragovoljac domovinskog rata. Zapovjednik voda vojne policije, a osnivanjem 57. SAMB-a, (kasnije 161. brigada, 57. brigada "Marijan Celjak" Sisak), postaje njen pripadnik. Ratno iskustvo stječe na području Komareva, Banovine te ostalim ratištima u domovini. Iznimnom profesionalnošću i hrabrošću skreće na sebe pozornost svojih zapovjednika. 1993. godine završava temeljnu obuku za časnika pješaštva, zasluženo dobiva čin bojnika, i postaje zapovjednikom 1. bojne 57. brigade, a 1994. godine završava i naprednu ČŠ na vojnom učilištu "Petar Zrinski" kao najbolji u svojoj klasi, i kao nagradu od načelnika glavnog stožera HV generala Janka Bobetka, dobiva samokres marke PHP s ugraviranom posvetom. Nakon završene obuke i odlaska zapovjednika brigade, sam postaje zapovjednikom. 30. svibnja 1995. godine sudjeluje i u 1. svečanom mimohodu OSRH na Jarunu gdje stupa na čelu domobranskog podešalona. 21. lipnja 1995. godine odgođena mu je dodjela čina pukovnika HV-a kojeg, na kraju, nikad nije ni doživio. Postumno mu je dodijeljen čin brigadira pješaštva.